Jong man skok erg met vlieërKragdraad (Foto: Unsplash) ŉ 18-jarige man van Port Elizabeth is Woensdag in ŉ kritieke toestand in ŉ hospitaal in die stad opgeneem nadat hy deur elektriese drade geskok is toe hy en ŉ sewejarige seun besig was om ŉ vlieër te vlieg. Die seun het ligte beserings opgedoen. Kapt. Sandra Janse van Rensburg, woordvoerder van die polisie, sê die polisie in Gelvandale in Port Elizabeth is net ná 18:00 na Tweede Laan in Windvogel ontbied. Daar het hulle op die jong man afgekom wat ernstige brandwonde reg oor sy liggaam opgedoen het in die voorval. “Volgens die inligting van die polisie op die toneel het die jong man en die seun ŉ vlieër naby elektriese kragdrade gevlieg toe die vlieër skielik aan een van die elektriese drade geraak het,” sê Janse van Rensburg. “Die elektriese stroom is deur die jong man se liggaam en hy het in die proses ernstige brandwonde opgedoen. Die sewejarige het ligte beserings opgedoen.” Paramedici het die man en die kind op die toneel behandel. Hulle is daarna na ŉ nabygeleë hospitaal geneem vir verdere mediese behandeling. “Geen saak is by die polisie aanhangig gemaak nie,” het Janse van Rensburg gesê. Mthubanzi Mniki, woordvoerder van die Nelson Mandelabaai-munisipaliteit, sê die munisipaliteit ondersoek nog die presiese oorsaak wat tot die voorval gelei het. Hy het ook ŉ waarskuwing namens die munisipaliteit uitgereik dat kinders nie met hul vlieërs naby kragdrade moet vlieg nie. “Die neiging is kommerwekkend. Behalwe dat vlieërs met die lewering van die elektriese toevoer na maatskappye en wonings kan inmeng, kan dit ook jou lewe kos,” waarsku Mniki. Die Caring for Port Elizabeth-Facebook-blad het die gemeenskap gevra om vir die twee te bid.